Moenie nou emosioneel oor jou beleggings raakJou Geld | Solidariteit Wêreld
Tuis › 2016-beleggings › Moenie nou emosioneel oor jou beleggings raak
Moenie nou emosioneel oor jou beleggings raak
Ruan Schroder, Solidariteit Finansiële Dienste
Ondanks die rand en ekonomie se probleme, is daar steeds goeie nuus vir beleggers.
Die ergste moeilikheid in Griekeland is vir eers opgelos, maar daar is nog verdere onstuimigheid te wagte, onder andere as gevolg van die Amerikaanse Reserwebank se rentekoersverhoging.
Ons het verlede week 'n baie groot daling in die markte gesien weens sprake oor hierdie verhoging en die moeilikheid op die Chinese aandelebeurs.
Die vraag is: Hoe ver kan die markte nog val? Die antwoord is ongelukkig nog 'n hele ent en ek verwag dat daar nog 'n paar maande van onstuimigheid voorlê. Nou waarom dan die "goeie nuus" in die inleiding?
Ek het in November 2013 gepraat het van 'n regstelling wat op pad is en dat beleggers gereed moet maak vir 'n aansienlike laer groei omgewing. Daardie boodskap was gegrond op tekens in die ekonomie wat op 'n daling in wêreldmarkte gedui het, asook die inligting wat ons ontvang van die verskeie groot batebestuurders wat ons gebruik, soos Allan Gray, Coronation, PSG en Prudential. Dit is juis waar die "goeie nuus" inkom.
Sekere tekens van groei is stelselmatig besig om kop uit te steek en ons hoor ook al hoe meer die batebestuurders praat van geleenthede in die markte wat hulle kan raaksien. Beteken dit dat hierdie slegte tye nou verby is? Glad nie. Beteken dit dat daar lig aan die einde van die tonnel is? Definitief.
My boodskap bly dieselfde: 1.) wat nou gebeur is absoluut normaal en iets wat ons verwag het, 2.) al ons beleggings doen ons met hierdie soort tye in ag geneem en 3.) mense wat gedissiplineerd is en kan vasbyt deur die moeilike tye is die mense wat die vrugte sal pluk sodra die markte weer omdraai.